聽徐雪江琴
作者：汪元量
朝代：宋

paragraphs: 徐卿寒夜彈玉琴，凍雲妬月波澄陰。
海上神峰削幽翠，十二樓前玉妃墜。
湘娥素女相對泣，翠竹蒼梧淚痕濕。
幽蘭不香蕙花死，千愁萬怨青楓裏。
風敲葉脫雨如嘯，百鳥喧啾孤鳳叫。
老龍吐珠赤灑灑，山鬼摇𣟴走堂下。
徐卿徐卿且停手，呼兒割雞酌春酒。
曲高調古人不識，側耳西樓咽箏笛。